དགུང་ལོ་བརྒྱད་པར་བྱ་བཏང་རི་ཁྲོད་པ་བསོད་ནམས་རྒྱ་མཚོའི་དྲུང་ནས་བསླབ་ཚིགས་སྔ་མ་དགེ་ཚུལ་གྱི་བསླབ་པ་ལེགས་པར་མནོས་ཏེ།མཚན་ལ་བློ་བཟང་མཁས་བཙུན་བསྟན་འཛིན་རྒྱ་མཚོ་ཞེས་གསོལ།དགུང་ལོ་བཅུ་གཅིག་པར་སྐུ་འབུམ་བྱམས་པ་གླིང་དུ་ཚོགས་ཞུགས་གནང་།དེ་ནས་བཟུང་སྟེ་ཧོར་ཆེན་ཡེ་ཤེས་རྒྱ་མཚོ་སོགས་བསྟེན་ནས་གཞུང་བཀའ་པོད་ལྔ་ལ་རིམ་པར་སྦྱངས།ཁྱད་པར་གངས་ཅན་མགོན་པོའི་རིགས་བདག་མཁས་མཆོག་དཔའ་རི་བ་བློ་བཟང་རབ་གསལ་ལས་འགྲེལ་ཆུང་དོན་གསལ་དང་།རྗེ་ཞྭ་དམར་བ་དགེ་འདུན་བསྟན་འཛིན་རྒྱ་མཚོ་ལས་བྱང་ཆུབ་ལམ་རིམ་ཆེན་མོ་དང་རྗེ་བཙུན་ཏཱ་ར་ནཱ་ཐས་བསྡུས་པའི་སྒྲུབ་ཐབས་རིན་ཆེན་འབྱུང་གནས་གསན་བཞེས་མཛད།ཁྲི་ཀ་ཨ་ལགས་རིན་པོ་ཆེ་ངག་དབང་ཕུན་ཚོགས་ལས་བསླབ་ཚིགས་ཕྱི་མ་བསྙེན་རྫོགས་ཞུས།གསང་འདུས་དང་བདེ་མཆོག་ལི་དྲིལ་གཉིས་སོགས་ཟབ་ཆོས་མང་དུ་གསན།ཁྱད་པར་འཇམ་མགོན་བླ་མའི་སྙན་བརྒྱུད་ཁྱད་པར་ཅན་འཇིགས་བྱེད་ལྷ་བཅུ་གསུམ་པའི་དབང་བཞི་མནོས།དྲུང་ཆེན་བྱམས་པ་རྒྱ་མཚོ་ལས་སྒྲ་དང་སྨན་རྩིས་སོགས་ཐུན་མོང་རིག་གནས་དང་ཐུན་མིན་སྙན་བརྒྱུད་ཀྱི་གདམས་པ་མང་དུ་གསན་ནས་གདམས་པའི་གཏེར་མཛོད་ཆེན་པོར་གྱུར།དགུང་གྲངས་ཉེར་ལྔ་པར་བར་ཁམས་ལྷོ་ཕྱོགས་སུ་ཕེབས་ཏེ།བྲག་དཀར་སྐུ་ཞབས་རིན་པོ་ཆེ་བློ་བཟང་དཔལ་ལྡན་བསྟན་འཛིན་སྙན་གྲགས་ཞུ་བ་དང་མཇལ་ཞིང་།རྗེ་ཐམས་ཅད་མཁྱེན་པའི་མདོ་སྔགས་ཀྱི་ལམ་རིམ་གཉིས་དང་།ཐེག་པ་ཆེན་པོའི་བློ་སྦྱོང་སོགས་གདམས་པ་མཐའ་ཡས་པ་གསན།གཞན་ཡང་འཇམ་དབྱངས་མཁྱེན་བརྩེ་དབང་པོ་ལས་སྒྱུ་འཕྲུལ་གསང་བ་སྙིང་པོ་སོགས་ཆོས་བཀའ་དུ་མ་དང་།ར་སྒང་གཅོད་པ་ཞེས་པའི་རྟོགས་ལྡན་གྱི་རྣལ་འབྱོར་པ་ལས་ཀློང་ཆེན་སྙིང་ཐིག་གི་ཆོས་སྐོར་ཡོངས་རྫོགས་གསན།སྐབས་དེ་ནས་རྗེ་བྲག་དཀར་བས་བསྐུལ་བ་བཞིན་མགོ་ལོག་གི་ཡུལ་དུ་ཞབས་པད་ཀྱི་རི་མོ་བཀོད་ཅིང་།མི་དབང་ཆེན་པོ་དབང་ཆེན་མདོ་སྡེ་ཞེས་པའི་གུས་འདུད་ལྷུར་བླངས་ཏེ།དམ་པའི་ཆོས་ཀྱིས་ཚིམ་པར་བྱས།དེ་ནས་ཁོང་རྣམ་གཉིས་མཆོད་ཡོན་ཟུང་འབྲེལ་གྱིས་རྒྱལ་དབང་ཐུབ་བསྟན་རྒྱ་མཚོར་ཞུས་ནས་བཀའ་བཞིན་དཔལ་སྙན་མོ་རི་རྣམ་རྒྱལ་དགེ་ལྡན་གླིང་བཏབ།གཞི་གསུམ་གྱི་ཕྱག་བཞེས་དང་འཆད་ཉན་གྱི་སྲོལ་བཙུགས།ཡང་སྦས་པའི་རྣལ་འབྱོར་པ་ཆེན་པོ་ཁྲ་དགེ་སློང་ཚུལ་ཁྲིམས་དར་རྒྱས་ལས་གསང་ཆེན་སྙན་བརྒྱུད་ཀྱི་གདམས་པ་མཐའ་དག་བུམ་པ་གང་བྱོའི་ཚུལ་དུ་གསན་བཞེས་གནང་།ཁྲ་དགེ་སློང་དང་དམ་པ་དུ་མས་ཞལ་མཐུན་པར་འདི་པ་རྫོགས་ཆེན་དཔལ་སྤྲུལ་ཨོ་རྒྱན་འཇིགས་མེད་ཆོས་ཀྱི་དབང་པོའི་སྤྲུལ་བའི་རོལ་གར་དུ་བསྔགས།གོང་ས་བཅུ་གསུམ་པའི་རིགས་བདག་གྲུབ་བརྙེས་ལས་རབ་གླིང་པའམ་ཉག་བླ་བསོད་རྒྱལ་ལས་ཟབ་ཆོས་སྤྱི་དང་ཁྱད་པར་དུ་ཕུར་བ་ཡང་གསང་སྤུ་གྲིའི་སྐོར་གསན།རྫ་ཁོག་ཏུ་ཕེབས་ཏེ་དགོན་གསར་དགའ་ལྡན་བཀྲ་ཤིས་ཆོས་གླིང་དུ་བཀའ་ཆོས་དུ་མ་གསུངས་ཤིང་།མཚན་ཉིད་བཙུགས་ཏེ་འཛིན་གྲྭ་སོགས་གྲྭ་སའི་ཕྱག་བཞེས་ཇི་བཞིན་ཚུགས་པར་མཛད།སྡེ་དགེ་ལྷུན་གྲུབ་སྟེང་དུ་ཕེབས་ཏེ་ས་དབང་སྡེ་དགེ་རྒྱལ་པོ་དང་མཆོད་ཡོན་དུ་འབྲེལ།སྐལ་ལྡན་གདུལ་བྱ་མང་པོ་སྨིན་པར་མཛད།རྗེ་འདི་པའི་གསུང་གིས་བསྐུལ་བ་ལྟར་རྒྱལ་བ་ཙོང་ཁ་པའི་བཀའ་འབུམ་ཡོངས་རྫོགས་པར་དུ་བསྐྲུན་པ་ད་ལྟའང་ཉམས་པ་མེད་པར་སྡེ་དགེའི་ཆོས་མཛོད་ཆེན་མོར་བཞུགས།ལྕགས་མོ་མགོ་ལོག་གི་ཡུལ་དུ་ཡུན་རིང་བཞུགས་ཏེ།རྨ་སྨར་བྱང་འབྲོག་གི་ཡུལ་གྲུ་མཐའ་དག་གངས་ཅན་མགོན་པོའི་བཀའ་འབངས་ལ་སྦྱར།དགུང་ལོ་བཞི་བཅུ་པར་རྨ་ཉིན་སྒར་གསར་བཙུགས་ནས་དམ་པའི་ཆོས་ཀྱི་ཆར་ཆེན་ཚད་མེད་པ་ཕབ།དགུང་ལོ་ཞེ་གཅིག་པར་ཆབ་མདོ་བྱམས་པ་གླིང་དུ་ཕེབས།དེར་མདོ་ཁམས་སྤྱི་ཁྱབ་ཆེན་མོས་དངུལ་སྲང་ལྔ་སྟོང་ཆིག་བརྒྱའི་ཐེབས་སྦྱར་ནས།བློ་གསལ་ཁྲིམས་ལྡན་འདུས་པ་བརྒྱ་ཕྲག་བརྒལ་བའི་མཚན་ཉིད་གྲྭ་ཚང་བཙུགས།དགུང་ལོ་ཞེ་བཞི་པར་དབུས་འགྱུར་ཆོས་ཀྱི་ཞིང་དུ་ཕེབས་ཏེ།གོང་ས་བཅུ་གསུམ་པའི་གསེར་ཞལ་མཇལ།དེ་ནས་གོང་ས་མཆོག་གི་བཀའ་ལྟར་མཁས་གྲུབ་བྱེ་བའི་བསྟི་གནས་འབྲས་སྤུངས་སྒོ་མང་གྲྭ་ཚང་དུ་ཞུགས།དགའ་ལྡན་ཤར་བྱང་གི་ཆོས་རྗེ་གཉིས་ཀྱིས་གཙོས་པའི་དམ་པ་དུ་མ་ལས་རྒྱུ་དང་འབྲས་བུའི་ཆོས་སྒོ་མང་པོ་གསན།ལྷ་ལྡན་སྨན་རྩིས་ཁང་གི་འདུས་པ་བརྒྱ་ཕྲག་ལྷག་ལ་རྗེ་ཞྭ་དམར་བའི་ལམ་ཁྲིད་ཞིབ་རྒྱས་སུ་གནང་།གོང་ས་མཆོག་གི་བཀའི་མདུན་ན་འདོན་ཕལ་ཆེར་སློབ་མ་དང་སྦྱིན་བདག་ཏུ་གྱུར།ཡབ་གཞིས་སྲིད་བློན་ཆེན་པོས་གཙོས་དགའ་ལྡན་ཕོ་བྲང་ཕྱོགས་ལས་རྣམ་རྒྱལ་གྱི་འཕྲིན་ལས་ཀྱི་ཞབས་འདེགས་སུ་འཕགས་མ་རིག་བྱེད་དབང་མོའི་ཆོས་སྐོར་པོད་དྲུག་ཙམ་ལེགས་པར་བརྩམས།བླ་སྨན་མཁན་པོའི་སློབ་གྲྭར་ཇི་ལྟར་འཚམ་པའི་གྲོགས་དན་མཛད་པ་སོགས་ལས་ཀུན་གྱིས་བཀུར་གཟོ་མཐོ་བའི་ཚད་དུ་གྱུར།གཞན་ཡང་ཨ་སྐྱོང་གོང་མའི་དཔོན་སྤྲུལ་བསྟན་འཛིན་གྲགས་པ་དང་།པདྨ་འབུམ་གྱི་དཔོན་རིགས་ཀུན་ལ་བཀའ་བློན་དང་བཀའ་ཤག་གི་རིམ་པའི་ཐོབ་དང་ཐམ་ཀའི་ཆོ་ལོ་སྩོལ་བའི་གྲོགས་དན་མཛད་ཅིང་།ངག་དབང་ཚོགས་གཉིས་རྒྱ་མཚོའི་གསུང་འབུམ་དང་།རྡོ་གྲུབ་ཆེན་འཇིགས་མེད་བསྟན་པའི་ཉི་མའི་གསུང་འབུམ་གོང་ས་བཅུ་གསུམ་པར་གཟིགས་འབུལ་ཞུས་པས།བསྔགས་བརྗོད་ཀྱི་མེ་ཏོག་ཕྱོགས་སུ་འཐོར་བར་མཛད།དེ་ལྟར་རླབས་ཆེན་གྱི་མཛད་པ་ཐ་མ་ལ་ཉེ་བའི་སྐབས་སུ་ལྷོ་ཕྱོགས་རོང་བོ་དགོན་ཆེན་དུ་གདན་ཞུས་ལྟར་ཕེབས་ཏེ།ཟབ་ཆོས་དུ་མ་གནང་།ཡུལ་དེའི་སྐལ་ལྡན་སྐྱེ་བོ་རྣམས་ཀྱི་རེ་བ་ཡིད་བཞིན་དུ་བསྐངས།སྤྱི་ལོལོར་སྐུ་གཤེགས།